सांसद समेत 52 के खिलाफ FIR, सुब्रत पाठक ने कहा- चौकी इंचार्ज सुन...तुझे आग लगा दूंगा
Fight in Kannauj, Attack in Kannauj, कन्नौज में बीती रात चौकी में घुसकर युवकों ने पुलिसकर्मियों की पिटाई कर दी। बवाल बढ़ा तो जिले के कई थानों से फोर्स बुला लिया गया। जिसके बाद हंगामा कर रहे युवक वहां से खिसक गए।
कन्नौज से बड़ी खबर है। यहां समर्थकों से साथ मंडी समिति चौकी में घुसकर भाजपा सांसद सुब्रत पाठक ने पुलिसकर्मियों की पिटाई कर दी। हमले में 3 दरोगा और 4 सिपाही घायल हुए हैं। घायल एसआई हाकिम सिंह ने भाजपा सांसद पाठक समेत 10 नामजद और 42 अज्ञात लोगों के खिलाफ FIR दर्ज कराई है। पूरा बवाल 5 युवकों को अपहरण के मामले में पकड़े जाने को लेकर हुआ है।
FIR में सांसद पर वर्दी फाड़ने और मारपीट का आरोप
चौकी इंचार्ज मंडी समिति हाकिम सिंह ने तहरीर में लिखा, "बीत रात को मैं अपनी टीम के साथ गश्त पर था। तभी उन्नाव की औरास पुलिस अपहरण के मामले में दबिश देने आई। टाइगर जिम से 5 युवकों को पकड़कर अपहृत युवक को बरामद कर उन्नाव लेकर जा रही थी।
वायरलेस से सूचना मिली कि उन्नाव की टीम की मदद करें। मैसेज मिलते ही मैं उप निरीक्षक सुभाष के साथ मौके पर पहुंचा। जहां औरास पुलिस ने 5 आरोपियों को पकड़ रखा था। इसी दौरान मौके पर चौकी इंचार्ज सरायमीरा तरुण सिंह कांस्टेबल लवि के साथ भी आ गए।
पुलिस कस्टडी से आरोपियों को छुड़ाने का कोशिश
इसके बाद उन्नाव पुलिस की टीम के साथ सभी आरोपियों को चौकी मंडी समिति लाया गया। यहां उनका विवरण दर्ज किया जा रहा था कि अवनीश नाम का युवक चौकी में आता है और किसकी अनुमति से आरोपियों को पकड़कर लाने की बात पूछता है।
उसने कहा कि इन सभी लड़कों को तुंरत छोड़ दो नहीं तो अच्छा नहीं होगा। इसके बाद वह किसी से फोन पर बातचीत करते हुए चला गया। थोड़ी देर बाद जब उन्नाव पुलिस सभी आरोपियों को लेकर जाने लगी तो अवनीश, पुष्पेंद्र प्रजापति, नयन मिश्रा, विजय पांडे, सूरज राजपूत आकर उन्नाव पुलिस टीम के साथ गाली-गलौज करने लगे और धक्का-मुक्की कर आरोपियों को छुड़ाने का प्रयास किया।
सांसद समर्थक ने दी पुलिस चौकी में आग लगाने की घमकी
मैंने और टीम के अन्य पुलिसकर्मियों ने उन्हें रोकना चाहा तो सभी युवक हम लोगों के साथ भी धक्का-मुक्की करने लगे। इसी बीच किसी तरह उन्नाव की टीम को रवाना किया गया। उसके बाद अवनीश ने भाजपा सांसद सुब्रत पाठक को फोन किया और बताया कि चौकी प्रभारी मंडी समिति और चौकी प्रभारी सरायमीरा तरुण ने गलत तरीके से हमारे लड़कों को पकड़वा दिया है, आप आइए नहीं तो हम लोग चौकी में आग लगा देंगे।
सांसद ने कॉलर पकड़कर धक्का-मुक्की की
इसके बाद फोन स्पीकर पर डालकर मुझसे बात करवाने लगे। उधर से सांसद ने कहा कि 15 मिनट के अंदर दबिश टीम को वापस बुला लो नहीं तो तुझे आग लगा दूंगा। इसके 15 मिनट बाद ही सांसद मौके पर पहुंच गए। उनके साथ उनका सुरक्षाकर्मी सचेत पांडेय भी था।
गाड़ी से उतरते ही सांसद ने पूछा कि मंडी समिति का चौकी इंचार्ज कौन है। इस पर भाजपा कार्यकर्ता अवनीश ने मेरी तरफ इशारा किया। सांसद ने आकर मेरी वर्दी की कॉलर पकड़ ली और धक्का-मुक्की करने लगे। पुलिसकर्मियों ने मुझे बचाने का प्रयास किया तो अवनीश और 40 से 42 अज्ञात लोगों ने हमला कर दिया। पुलिस टीम के साथ मारपीट कर वर्दी फाड़ दी। इसी बीच कई थानों की फोर्स मौके पर पहुंची तो सांसद और उनके समर्थक चौकी से भाग गए।
अब जानते हैं क्यों हुआ बवाल
जानकारी के अनुसार, बवाल के पीछे कुछ युवकों के बीच रुपयों और बाइक के लेनदेन का मामला सामने आया है। कन्नौज के प्रेमनगर गांव के रहने वाले रामबाबू यादव के 2 बेटे नीलेश यादव और दीपू यादव उन्नाव के औरास कस्बे में किराए पर मोबाइल की दुकान चलाते हैं। दोनों का कुछ युवकों से रुपयों के लेनदेन का विवाद चल रहा था। कुछ समय पहले नीलेश कन्नौज के एक युवक से बाइक मांगकर ले आया था। लेकिन उसने बाइक नहीं लौटाई।
नीलेश के भाई दीपू ने दर्ज कराया था अपहरण का केस
बताया जाता है कि बार-बार कॉल का जवाब नहीं देने पर कन्नौज के युवक औरास पहुंच गए। जहां उन्होंने नीलेश को पकड़ लिया और मारपीट कर उसे अपनी बाइक पर बैठाकर कन्नौज ले आए। इस बीच नीलेश के भाई दीपू यादव ने औरास थाने में तहरीर देकर नीलेश के अपहरण की रिपोर्ट दर्ज करवा दी।
कन्नौज के जिम से नीलेश को पुलिस ने बरामद किया
इस पर औरास थाने में तैनात दरोगा राजीव त्रिपाठी के नेतृत्व में एक पुलिस टीम अपहरणकर्ताओं का पीछा करते हुए कन्नौज आ गई। यहां मंडी चौकी पुलिस के साथ मोबाइल लोकेशन के आधार पर उन्नाव पुलिस टीम ने सरायमीरा पूर्वी बाईपास से एक जिम से नीलेश को बरामद कर लिया।
सरायमीरा के देविन टोला मोहल्ला निवासी प्रभाकर कुशवाहा और सागर शर्मा समेत 5 युवकों को अपहरण के आरोप में जिम के अंदर से ही पकड़ लिया। उन्नाव पुलिस सभी आरोपियों को लेकर मंडी चौकी पहुंची।इधर, मामले की जानकारी आरोपी युवकों के करीबी भाजपा नेताओं को हुई तो वे भी मंडी चौकी पहुंच गए।
भाजपा नेताओं ने पुलिस अधिकारियों से बातचीत कर उन्नाव पुलिस ने एक युवक को छोड़ने की बात कही। इस पर पुलिस ने एक युवक को छोड़ दिया, जबकि 4 युवकों को औरास थाने लेकर चली गई। इसके बाद चार युवकों को छोड़ने के लिए बवाल हो गया।
पुलिसकर्मियों का कराया गया मेडिकल परीक्षण
मंडी समिति चौकी में मारपीट में चोटिल हुए एसआई हाकिम सिंह, एसआई हेमंत कुमार, एसआई तरुण सिंह के अलावा कांस्टेबल रोहित लवानिया, लवि खारी, सुभाष कुमार और नीरज कुमार को जिला अस्पताल भेजा गया। जहां मेडिकल परीक्षण के बाद उनका इलाज किया गया।
सांसद समेत 10 नामजद, 42 अज्ञात पर FIR
चौकी प्रभारी हाकिम सिंह की तहरीर पर भाजपा सांसद सुब्रत पाठक, सचेत पांडेय, पुष्पेंद्र प्रजापति, विजय पांडेय, वासु मिश्रा, नयन मिश्रा, अवनीश, मोहित कठेरिया, जितेंद्र शुक्ला और सूरज राजपूत को नामजद किया गया है। जबकि 42 अज्ञात पर FIR दर्ज की गई है।
सुब्रत पाठक बोले- दरोगा ने महिला कार्यकर्ताओं के साथ छेड़छाड़ की 
उधर, देर शाम भाजपा सांसद सुब्रत पाठक ने प्रेस कॉन्फ्रेंस की। उन्होंने दरोगा हाकिम सिंह और दरोगा तरुण सिंह भदौरिया पर कार्यकर्ताओं की पिटाई करने और महिला कार्यकर्ता के कपड़े फाड़ने का आरोप लगाया है। उन्होंने कहा कि सरकारी रिवाल्वर लगाकर हाकिम सिंह और तरूण सिंह ने महिला कार्यकर्ताओं के साथ छेड़छाड़ की। रात 11 बजे इस घटना की जानकारी मिली तो मंडी समिति चौकी पहुंचा था। एडिशनल एसपी से बातचीत कर भाजपा कार्यकर्ताओं को पुलिस के चंगुल से छुड़ाया और वापस लौट आया।
सांसद ने कहा कि पुलिस के साथ किसी प्रकार की कोई मारपीट नहीं की गई, बल्कि उल्टा पुलिस ने उनके ही कार्यकर्ता समुद्र श्रीवास्तव और भाजपा नगर महामंत्री शिवेंद्र गुआल को जातिसूचक गालियां देते हुए पिटाई की थी। जिस कारण उन सभी को चोटे भी आईं। जिसकी तहरीर शिवेंद्र गुआल ने पुलिस को दी थी, लेकिन विभागीय मामला होने के कारण पुलिस ने उनकी रिपोर्ट दर्ज नहीं की और उल्टा हम सब भाजपाइयों पर ही मुकदमा दर्ज कर लिया।
कन्नौज एसपी ने खुन्नस में दर्ज कराया झूठा मुकदमा
भाजपा सांसद सुब्रत पाठक ने कहा कि निकाय चुनाव के दौरान कन्नौज एसपी कुंवर अनुपम सिंह ने कन्नौज नगर पालिका सीट पर बसपा प्रत्याशी की खुलकर मदद की थी। इस मामले की शिकायत उन्होंने मुख्यमंत्री और प्रमुख सचिव से मिलकर की थी। इसी खुन्नस में उन्होंने मेरे खिलाफ झूठा मुकदमा दर्ज कराया है।
अखिलेश यादव पर भी टिप्पणी की
भाजपा सांसद पर गुंडागर्दी के आरोप लगाते हुए समाजवादी द्वारा किए गए ट्वीट पर सांसद सुब्रत पाठक ने कहा कि अखिलेश अपने समय को याद करें। जब वो खुद गुंडागर्दी कराते थे और गुंडों का समर्थन करते थे। मुख्तार और अतीक इसका सबसे बड़ा उदाहरण हैं।
अखिलेश ने किया ट्वीट
सीसीटीवी फुटेज खंगाल रही पुलिस
मामले को लेकर सदर कोतवाली पुलिस ने सीसीटीवी फुटेज खंगालने शुरू कर दिए हैं। मंडी समिति परिसर में और उसके आस-पास लगे सीसीटीवी कैमरों से युवकों की पहचान करने के प्रयास किए जा रहे हैं। माना जा रहा है कि पुलिस जल्द ही मारपीट करने वाले भाजपा कार्यकर्ताओं को गिरफ्तार कर सकती है।